Ветеран – бабам.
       Мин Бөек Ватан сугышы ветераны – бабам Шәйхетдинов Хасбиулла Шәйхетдин улы турында язарга булдым әле. Бабам сөйләгәннәрдән мин сугышның нинди коточкыч икәнен аңладым. Аның үткән язмышы бик авыр була. Сугыш башлангач, ир-егетләрне фронтка алып киткәннәр. Минем бабам бер үзе генә авылда тракторчы булып калган. Аны хәрби хезмәткә 19 яше тулгач кына чакырганнар. Аларга бер шәһәрдән икенче шәһәргә күченеп йөрергә туры килгән. Бераздан бабамны Сталинград сугышына җибәрәләр. 1942 елда ул яралана. Аның ике кабыргасын тишеп пуля керә. Шуннан соң  аны унике кеше яткан сарык абзарына салганнар. Алар артыннан бер кеше дә карамаган, хәтта “аша” диюче дә булмаган. Шулай итеп бер җирдән икенче җиргә күчә-күчә, бабам Казанга кайтып җиткән. Аңа операция ясаган вакытта табиплар тәне аша үткән пуля, шинель каптырмасын үзенә ияртеп, яралының кабыргасына кергәнен белгәннәр. 4 ай буе бабам госпитальдә ята. Бераз рәтләнгәннән соң аны авылыбызга кайтаралар. 2 еллап ул шундый хәлдә йөри. Үткән тормышындагы күргәннәре, күкрәгенә пуля керү вакыйгасы аның күңелендә мәңге саклана. Аның исән калуына мин бик шатланам.
